
משרד המשפטים
הממונה על העמדת מידע לציבור

	ירושלים, י"ב ניסן, תשע"ח 

	28 מרץ , 2018

	בתשובתך נא ציין:

	תיק מס' 367/17


לכבוד










אדון נכבד, 

הנדון: בקשה לפי חוק חופש המידע, התשנ"ח-1998
(סימוכין: פנייתך מיום 27/12/2017)
בפנייתך שבסימוכין ביקשת לקבל נתונים בדבר כמות כתבי האישום שהוגשו בגין מקרי אלימות ואיומים במוסדות הגריאטריים והמחלקות לקשישים סיעודיים ותשושי נפש (להלן: "המוסדות"), בשנים 2016 - 2017, ובסעיפי עבירה ספציפיים.

לאחר בירור בקשתך, הובהר לי על ידי פרקליטות המדינה כי תיקי הפרקליטות אינם מסווגים לפי מקום ביצוע העבירה, ובפרט, אין לפרקליטות המדינה אפשרות להפיק מהמערכת הממוחשבת שלה את הנתונים בפילוח של עבירות שבוצעו במוסדות. על כן, לשם הפקת המידע יש צורך לבדוק ידנית את כלל כתבי האישום שהוגשו בסעיפי העבירה המבוקשים.

מבדיקה שנערכה במערכת הממוחשבת של פרקליטות המדינה, נמצא כי בתקופה המבוקשת הוגשו 720 כתבי אישום בגין עבירה לפי סעיף 192 לחוק העונשין, תשל"ז-1977 (להלן: "חוק העונשין"); 616 כתבי אישום בגין עבירה לפי סעיף 378 ו/או 379 ו/או 380 לחוק העונשין; ו-34 כתבי אישום בגין עבירה לפי סעיף 368ג לחוק העונשין.

נוכח כמות כתבי האישום שהוגשו בסעיפי העבירה המבוקשים, עולה כי לשם הפקת המידע המבוקש יש צורך לבדוק ידנית מאות כתבי אישום, פעולה שתצריך הקצאת משאבים בלתי סבירה. לאור זאת, הבקשה נדחית בהתאם לסעיף 8(1) לחוק חופש המידע, תשנ"ח-1998.       

הנני להודיעך, כי לפי סעיף 17 לחוק, יש בידך לעתור כנגד החלטה זו לבית המשפט לעניינים מנהליים בירושלים. 
                                                                                                                    בכבוד רב,


מיטל כץ, עו"ד

הממונה על העמדת מידע לציבור

